**Informatīvais ziņojums par Ministru kabineta 2015.gada 11.augusta sēdes (protokols Nr.38, 41.§) protokollēmuma “Informatīvais ziņojums “Par personas apliecību plašākas izmantošanas iespējām”” 2.punktā dotā uzdevuma izpildes gaitu**

|  |
| --- |
| Izpildot Ministru kabineta 2015.gada 11.augusta protokollēmuma Nr.38 41.§ 2.punktā doto uzdevumu Iekšlietu ministrijai sadarbībā ar Vides aizsardzības un reģionālās attīstības ministriju (turpmāk – VARAM), Satiksmes ministriju un Izglītības un zinātnes ministriju veikt informatīvajā ziņojumā “Par personas apliecību plašākas izmantošanas iespējām” minētos pasākumus, lai veicinātu personas apliecību elektronisko iespēju plašāku un intensīvāku izmantošanu, un līdz 2017.gada 10.maijam (termiņš noteikts Ministru kabineta 2017.gada 7.februāra sēdes protokollēmuma Nr.6 13. §) iesniegt Ministru kabinetā informāciju par šī uzdevuma izpildes gaitu, sagatavots Informatīvais ziņojums par Ministru kabineta 2015.gada 11.augusta sēdes (protokols Nr.38, 41.§) protokollēmuma “Informatīvais ziņojums “Par personas apliecību plašākas izmantošanas iespējām”” 2.punktā dotā uzdevuma izpildes gaitu”.Iekšlietu ministrija sadarbībā ar VARAM, Satiksmes ministriju un Izglītības un zinātnes ministriju informē par paveikto, lai veicinātu personas apliecību elektronisko iespēju plašāku un intensīvāku izmantošanu.Informatīvajā ziņojumā “Par personas apliecību plašākas izmantošanas iespējām” tika identificēti šādi priekšlikumi personas apliecību plašākai izmantošanai:1. nodrošināt personas apliecības vienlīdzību ar pasi vēlēšanu tiesību īstenošanā;2. īstenot mērķtiecīgas komunikācijas aktivitātes, kas kombinētas ar dažādu šķēršļu likvidēšanu, kas kavē personas apliecības e-iespēju lietotāju skaita pieaugumu, un palielināt informatīvo un metodisko atbalstu pakalpojumu sniedzējiem un izstrādātājiem. Būtu nepieciešams stiprināt Pilsonības un migrācijas lietu pārvaldes personāla kapacitāti šajā jomā, kas šobrīd ir ļoti ierobežota, kā arī uzlabot sadarbību starp iesaistītajām iestādēm un organizācijām;3. paplašināt to kanālu skaitu, kas pieejami sertifikātu aktivizēšanai, kad personas apliecības turētājs vēlas sākt lietot personas apliecības e-iespējas, iekļaujot funkcijas deleģēšanu citiem publiskā un privātā sektora subjektiem (saskaņojot ar uzticamu sertifikācijas pakalpojumu sniedzēju (turpmāk – USPS));4. veicināt viedkaršu lasītāju pieejamību mācību iestādēs un publiskajās bibliotēkās;5. atbrīvot personas no finansiālā sloga, kas saistās ar papildu laika zīmogu iegādi, vai vismaz līdzsvarot finansiālo slogu ar citiem e-paraksta risinājumiem;6. jauna parauga personas apliecībās izmantot tehnoloģijas, kas garantē pilnvērtīgu dokumenta funkcionalitāti un drošību vismaz 10 gadu termiņā;7. vienkāršot procedūru personas apliecības izsniegšanai, piemēram, ļaujot saņemt personalizētu personas apliecību pa pastu dzīvesvietā, atsakoties no pirkstu nospiedumu attēlu iekļaušanas personas apliecības bezkontakta mikroshēmā pēc noteikta vecuma sasniegšanas.Ievērojot minēto, šajā informatīvajā ziņojumā tiek sniegta informācija par informatīvajā ziņojumā “Par personas apliecību plašākas izmantošanas iespējām” identificēto priekšlikumu personas apliecību plašākai izmantošanai izpildes gaitu, kā arī norādīti papildu priekšlikumi personas apliecību plašākas izmantošanas veicināšanai. Informācija, par informatīvajā ziņojumā “Par personas apliecību plašākas izmantošanas iespējām” identificēto priekšlikumu personas apliecību plašākai izmantošanai izpildi:1. ***Personas apliecības vienlīdzība ar pasi vēlēšanu tiesību īstenošanā*.**

 Ministru kabinets 2016.gada 8.novembra sēdē skatīja VARAM iesniegto informatīvo ziņojumu “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai” (protokols Nr.60, 62.§). Ministru kabinets 2016.gada 8.novembra sēdes protokola Nr.60, 62.§ 4.punktā uzdeva VARAM sadarbībā ar Tieslietu ministriju, Centrālo vēlēšanu komisiju, Iekšlietu ministriju un Satiksmes ministriju sagatavot un vides aizsardzības un reģionālās attīstības ministram līdz 2019.gada 1.janvārim iesniegt noteiktā kārtībā izskatīšanai Ministru kabinetā grozījumus normatīvajos aktos, kas paredz personas apliecību kā derīgu personu apliecinošu dokumentu jebkurā ar vēlēšanu tiesību izmantošanu saistīto jautājumu kārtošanā vai citu risinājumu, kas paredz personām ar personas apliecību īstenot savas vēlētāju tiesības.Lai izpildītu doto uzdevumu, VARAM 2017. gada 23. martā organizēja tikšanos, kurā piedalījās VARAM, Iekšlietu ministrijas un Centrālās vēlēšanu komisijas pārstāvji, vienojoties par kopīgu izpratni praktiskajam un tehniskajam risinājumam, kāds varētu tikt ieviests, lai nodrošinātu vēlētājiem iespēju izmantot personas apliecības visās vēlēšanās gan pašvaldību, gan arī Saeimas un Eiropas Parlamenta. Ņemot vērā, ka tikšanās laikā tika konstatēts, ka pastāv vairāki iespējamie tehniskie un praktiskie risinājumi, ar kuru palīdzību var tikt nodrošinātas personām ar personas apliecību īstenot savas vēlētāju tiesības, kas attiecīgi ir ar dažādu finansiālo ietekmi uz valsts budžetu un līdz ar to veikt grozījumus normatīvajos aktos, lai izpildītu Ministru kabinets 2016.gada 8.novembra sēdes protokola Nr.60, 62.§ 4.punktā doto uzdevumu, nevar pirms valdības konceptuāla lēmuma par to, kā tiks īstenotas Saeimas un Eiropas Parlamenta vēlēšanas ar personas apliecībām, tika nolemts sākotnēji izstrādāt konceptuālu informatīvo ziņojumu.Ievērojot minēto, tehnoloģiskais risinājums Saeimas un Eiropas Parlamenta vēlēšanu ar personas apliecībām īstenošanai, kā arī nepieciešamais finanšu līdzekļu apjoms un finansēšanas avoti tam, nav iekļauti šajā informatīvajā ziņojumā, jo tiks norādīti atsevišķā informatīvajā ziņojumā. Ievērojot minēto uzskatāms, ka priekšlikums – personas apliecības vienlīdzību ar pasi vēlēšanu tiesību īstenošanā – tiks pilnībā izpildīts pēc 2019.gada 1.janvāra. 1. ***Īstenot mērķtiecīgas komunikācijas aktivitātes, kas kombinētas ar dažādu šķēršļu likvidēšanu, kas kavē personas apliecības e-iespēju lietotāju skaita pieaugumu un palielināt informatīvo un metodisko atbalstu pakalpojumu sniedzējiem un izstrādātājiem. Būtu nepieciešams stiprināt Pilsonības un migrācijas lietu pārvaldes personāla kapacitāti šajā jomā, kas šobrīd ir ļoti ierobežota, kā arī uzlabot sadarbību starp iesaistītajām iestādēm un organizācijām.***

Ministru kabinets 2015.gada 12.maijā pieņēma grozījumus Ministru kabineta 2012.gada 21.februāra noteikumos Nr.134 “Personu apliecinošu dokumentu noteikumi”, kas noteic, ka personas apliecībās personām no 14 gadu vecuma ir iestrādāts datu nesējs - kontakta mikroshēma, kura atbilst prasībām, kas tiesību aktos noteiktas drošiem elektroniskā paraksta radīšanas līdzekļiem. Tas nozīmē, ka jaunieši no 14 gadu vecuma savas personas apliecības - eID kartes var izmantot, lai autentificētos elektroniskā vidē, kā arī kā elektroniskā paraksta radīšanas līdzekli. Neskatoties uz minēto, konstatēts, ka 39% no personām, kam ir sagatavotas personas apliecības ar iekļautiem sertifikātiem, atsakās no sertifikātu aktivizēšanas, saņemot personas apliecību.Izglītības un zinātnes ministrija dara visu nepieciešamo, lai e-prasmju apguvi iekļautu skolu mācību programmās un tādējādi veicinātu personas apliecību e-iespēju izmantošanu to personu vidū, kas tuvākajā nākotnē kļūs par ekonomiski aktīvajiem iedzīvotājiem un nodrošinās tautsaimniecības produktivitātes pieaugumu. E-prasmju apguves jautājumi ir iekļauti, piemēram, pamatprasībās mācību priekšmeta *Sociālās zinības* apguvei, beidzot 9.klasi, ir noteikts, ka izglītojamais izprot e-pakalpojumu būtību un zina, kur meklēt informāciju par valsts un pašvaldību e-pakalpojumiem. Ministru kabineta 2014.gada 12.augusta noteikumi Nr.468 “Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem”  ir pieejami Valsts izglītības satura centra mājaslapas sadaļā *Vispārējā izglītība – Standarti:* [*https://likumi.lv/doc.php?id=268342#piel18&pd=1*](https://likumi.lv/doc.php?id=268342#piel18&pd=1)Mācību programmas parauga *Datorika 4.-6.klase* ir iekļauti jautājumi: E-pakalpojumi, to izmantošana. Minētā programma ir pieejama Valsts izglītības satura centra mājaslapas sadaļā *Vispārējā izglītība – Programmas*: <http://visc.gov.lv/vispizglitiba/saturs/dokumenti/programmas/pamskolai/datorika_4_6.pdf>Informatīvais ziņojums “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai” paredz noteikt personas apliecību kā obligātu dokumentu iedzīvotājiem, paredzot pārejas periodu no 2019.gada līdz 2022.gadam. Tādējādi, nosakot personas apliecības kā obligātas, potenciāli var pieaugt arī personas apliecību izmantošana elektroniskā vidē. Nosakot personas apliecību kā obligātu, personām tiek nodrošināta piekļuve valsts elektroniskajiem pakalpojumiem, kā arī vienlaikus tiek nodrošināti citi digitālā vienotā tirgus izveidi veicinoši aspekti - personām vispārpieejams identifikācijas līdzeklis, kas tehniski un organizatoriski atbilst augstākajām drošības prasībām, ko izvirzījusi valsts un ir saskaņā ar Eiropas Parlamenta un Padomes 2014.gada 23.jūlija regulu (ES) Nr.910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū (turpmāk – Regula), kā arī ikvienai personai nodrošināta iespēja saņemt citu Eiropas Savienības dalībvalstu elektroniskos pakalpojumus. Atbildību par sabiedrības informētību jautājumos par e-iespējām ir uzņēmusies VARAM kā atbildīgā ministrija par e-pakalpojumiem caur valsts pakalpojumu portālu www.latvija.lv un Latvijas Valsts radio un televīzijas centrs (turpmāk – LVRTC) kā uzticams sertifikācijas pakalpojumu sniedzējs turpmākos desmit gadus. LVRTC jau šobrīd, piesaistot Eiropas Reģionālās attīstības fonda finansējumu, realizē projektu “E-identitātes un e-paraksta risinājumu attīstība”[[1]](#footnote-1), kura ietvaros kā divi no projekta mērķiem ir tiešā mērā vērsti uz personas apliecību lietojamības uzlabošanu, tādējādi, pilnveidojot produktu par saprotamu, intuitīvi lietojamu un viegli pārvaldāmu, tiks veicināta personas apliecībās iekļauto e-iespēju plašāka izmantošana personu grupās, kam nav specifisku zināšanu informācijas tehnoloģiju jomā. Proti, tiek plānots paplašināt ar personas apliecībām pieejamo pakalpojumu izmantošanas iespējas ar lietotājiem ērtām tehnoloģijām, mobilajām iekārtām, kā arī izstrādāt ērtu saskarni un rīkus uzticamības pakalpojumu saņemšanai un izmantošanai trešo pušu informācijas sistēmās, izmantojot personas apliecību.Kā viena no projekta “E-identitātes un e-paraksta risinājumu attīstība” aktivitātēm tiks izstrādāta jauna, uzlabota tīmekļa vietne www.eparaksts.lv, kurā personas apliecību turētāji varēs ērti un vienkārši pārvaldīt savus pakalpojumus, ērti, intuitīvi, bez lieka resursu patēriņa parakstīt vai pārbaudīt dokumentus. Vietnē paredzēts izstrādāt interaktīvu demonstrāciju sadaļu, kurā lietotājiem tiks nodrošināta iespēja izmēģināt un apgūt personas apliecību elektronisko iespēju lietošanas scenārijus (piemēram, parakstīt un pārbaudīt dokumentu, autentificēties), pirms darbošanās reālajā vidē. Papildus, lai veicinātu personas apliecību izplatību, jaunajā tīmekļa vietnē paredzēta sadaļa sistēmu izstrādātājiem. Tādējādi tiek plānots veicināt arvien jaunu e-pakalpojumu un trešo pušu sistēmu, kuras var izmantot ar personas apliecību, radīšanu, kā arī jau esošo risinājumu pilnveidošanu un attīstīšanu. Ar šīs sadaļas palīdzību ir iecerēts veicināt atgriezeniskās saites veidošanos, attīstīt sadarbību gan LVRTC un sistēmu izstrādātāju starpā, gan arī virzīt uz sadarbību un pieredzes apmaiņu izstrādātājus savā starpā. Pilsonības un migrācijas lietu pārvaldes personāla kapacitāte iespēju robežās 2016.gadā tika uzlabota, tas ir, tika atkārtoti teorētiski un praktiski apmācīti visi ar klientiem strādājošie darbinieki jautājumos, kas skar elektroniskas autentificēšanās un elektroniskā paraksta izmantošanas jomas. Papildus, sadarbojoties Pilsonības un migrācijas lietu pārvaldei un LVRTC kā USPS, ir jāizstrādā stratēģiska sadarbība, paredzot tādu materiālu kā informatīvie bukleti, lietošanas instrukcijas, monitori ar aktuālu informāciju mērķtiecīgu izplatīšanu personas apliecību turētājiem, kā arī privātā un publiskā sektora pārstāvjiem. Lai sasniegtu izvirzītos mērķus personas apliecības e-iespēju izmantošanas veicināšanā, materiālos jāiekļauj informācija, kas varētu sekmēt lietotāju izpratni par personas apliecību iespēju praktisku pielietojumu, atvieglotu personas apliecības lietošanas uzsākšanu. Sabiedrības informēšana un digitālo aģentu apmācības par drošu elektronisko parakstu un tā izmantošanas iespējām dažādās dzīves situācijās un nozarēs līdz 2020.gadam 30.jūnijam paredzēta arī sadarbībā ar VARAM projekta “Publiskās pārvaldes informācijas un komunikācijas tehnoloģiju arhitektūras pārvaldības sistēma”[[2]](#footnote-2) (turpmāk – PIKTAPS) un Valsts reģionālās attīstības aģentūras projekta “Pakalpojumu sniegšanas un pārvaldības platforma”[[3]](#footnote-3) ietvaros.PIKTAPS ietvaros apmācību stratēģiju un apmācību programmu izstrādē ņemtas vērā šādas galvenās mērķa grupas (digitālie aģenti):1. Valsts pārvaldes iestāžu darbinieki, t.sk. Valsts un pašvaldību vienotie klientu apkalpošanas centru (turpmāk – VPVKAC), pašvaldību darbinieki,
2. Bibliotekāri,
3. Skolotāji,
4. Žurnālisti,
5. Citi konkursa dalībnieka piedāvātie digitālie aģenti, kā arī visa projekta laikā identificētie aģenti.

Izstrādājot komunikācijas stratēģiju un vēstījumu, noteiktas šādas galvenās mērķa grupas:1. Uzņēmēji, t.sk. lauksaimnieki,
2. Skolēni no 15 gadu vecuma un studenti,
3. Mājsaimniecības,
4. Valsts amatpersonas,
5. Nevalstiskās organizācijas,
6. Sociāli mazāk aizsargātās grupas: pensionāri, cilvēki ar īpašām vajadzībām,
7. Citas konkursa dalībnieka piedāvātās mērķa grupas, kā arī visa projekta laikā identificētās mērķa grupas.

Līdz šim VARAM ir veicis dažādas aktivitātes, skaidrojot sabiedrībai personas apliecību priekšrocības, piemēram, 2011. un 2012.gadā par e-iespējām tika organizēti semināri skolotājiem, īpaši aicinot sociālo zinību skolotājus. 2012.gadā bibliotekāriem sniegta informācija, kā iedzīvotājiem palīdzēt saņemt e-pakalpojumus, t.sk., izmantojot drošu personas apliecību sniegtās priekšrocības. Tāpat 2014. un 2015.gadā tika apmācīti VPVKAC darbinieki.VARAM turpina iepriekšējos gados īstenotās sabiedrības informēšanas aktivitātes, kuros Pilsonības un migrācijas lietu pārvaldi un LVRTC iesaista kā partnerus:* E-pārvaldes informatīvā kampaņa “[Valsts ir internetā](http://m.lvportals.lv/visi/galerijas/1091-valsts-ir-internetaatklata-e-parvaldes-informativa-kampana/)”[[4]](#footnote-4).
* VARAM no 2015.gada uzsākusi akciju “[Dienas bez rindām](http://www.varam.gov.lv/lat/aktual/planotie_pasakumi/?doc=22645)”[[5]](#footnote-5), kuras laikā Latvijas iedzīvotāji valsts un pašvaldību iestādēs, kā arī Valsts un pašvaldību vienotajos klientu apkalpošanas centros saņem ieteikumus un konsultācijas, kā turpmāk labāk saņemt pakalpojumus attālināti.
* VARAM un Pilsonības un migrācijas lietu pārvalde jau piecus gadus ir piedalījusies IT izstādē “[RigaComm](http://www.varam.gov.lv/lat/aktual/preses_relizes/?doc=22915)”[[6]](#footnote-6), kurā ar sadarbības partneriem informatīvajā stendā tiek piedāvātas klātienes konsultācijas par e-pakalpojumiem un e-rīkiem.
* VARAM sadarbībā ar nozares partneri Latvijas Informācij​as un komunikācijas tehnoloģijas asociāciju katru gadu organizē informatīvo kampaņu ”[E-prasmju nedēļa](http://eprasmes.lv/)”[[7]](#footnote-7). 2017.gadā tā norisināsies jau 8 gadu.
* Dalība Microsoft ikgadējā akcijā ”[Strādā jebkur](http://www.varam.gov.lv/lat/aktual/preses_relizes/?doc=21985)”[[8]](#footnote-8), VARAM informatīvajā stendā iedzīvotājiem atgādina par dažādām e-iespējām.
* [Latvijas eIndekss](http://www.varam.gov.lv/lat/publ/petijumi/pet_Eparv/)[[9]](#footnote-9), kas vērtē e-vides infrastruktūru, pašvaldības interneta resursus un cilvēku prasmes, e-pārvaldi un drošību, iestādes iekšējo procesu organizāciju, starpiestāžu sadarbību, pakalpojumu sniegšanu, sabiedrības iesaistīšanu u.c. e-vides attīstības aspektus un sabiedriskās domas izvērtējums par e-pakalpojumu pielietojumu Latvijā, kas veic iedzīvotāju aptauju par e-pakalpojumu informētību un paradumiem.

 1. ***Paplašināt to kanālu skaitu, kas pieejami sertifikātu aktivizēšanai, kad personas apliecības turētājs vēlas sākt lietot personas apliecības e-iespējas, iekļaujot funkcijas deleģēšanu citiem publiskā un privātā sektora subjektiem (saskaņojot ar USPS)****.*

Pašlaik 61% no visām personas apliecībām, kurās ir iekļauti sertifikāti, tie tiek aktivizēti. Visbiežākais iemesls, kādēļ netiek aktivizēti sertifikāti, ir fakts, ka personai nav e-pasta, nav interneta un nav datora. Lai palielinātu to personu skaitu, kuras saņem personas apliecības ar aktivizētiem sertifikātiem, jārada iespēja kontaktinformācijai izmantot mobilo telefonu*.*Ministru kabinets 2016.gada 1.septembrī ar rīkojumu Nr.497 “Grozījums Elektronisko identifikācijas karšu koncepcijā” (prot. Nr. 43 29. §) uzdeva Pilsonības un migrācijas lietu pārvaldei noslēgt deleģēšanas līgumu ar LVRTC par sertifikācijas pakalpojumu piegādi elektronisko identifikācijas karšu (personas apliecību) izsniegšanas nodrošināšanai, paredzot, ka līguma darbības termiņš ir 10 gadi. Minētais līgums tika noslēgts 2016.gada 29.decembrī, tādēļ kanālu skaita, kas pieejami sertifikātu aktivizēšanai, paplašināšana turpmākos 10 gadus nebūs aktuāla.LVRTC plāno, ka no 2017.gada jūlija būs iespējams aktivizēt sertifikātus arī tiem personas apliecību turētājiem, kam nav e-pasta adreses, bet ir mobilais tālrunis.  1. **V*iedkaršu lasītāju pieejamības mācību iestādēs un publiskajās bibliotēkās veicināšana.***

Projekta “Trešais tēva dēls” ietvaros, kas īstenots ar Bila un Melindas Geitsu fonda piešķirto finansējumu, 2008.gadā visas bibliotēkas tika apgādātas ar datoriem, kuros bija iebūvēti viedkaršu lasītāji, kā arī tika nodrošinātas ar interneta pieslēgumiem. Datori, kas bibliotēkām tiek piegādāti laika gaitā novecojušo vietā, ir apgādāti ar viedkaršu lasītājiem. Papildus vairāk kā 800 publiskajām bibliotēkām, kurās ir nodrošināta iespēja lietot datoru ar interneta pieslēgumu un autentificēties elektroniskā vidē, izmantojot personas apliecību, 63 novados un 4 reģionos jau ir izveidoti valsts un pašvaldības vienotie klientu apkalpošanas centri (02.06.2017. dati), bet līdz 2017.gada beigām tiks atvērti vēl 6 novadu un 2 reģionālie centri, kas ir apgādāti gan ar datoriem, gan viedkaršu lasītājiem, gan internetu. VARAM speciālisti organizē mācības un apmāca bibliotēku darbiniekus – vienu reizi gadā – klientu apkalpošanas centru darbiniekus, bet divas reizes gadā – dažādos ar datortehnikas lietošanu saistītos jautājumos, tai skaitā arī jautājumos par elektronisku autentificēšanos un e-paraksta lietošanu, izmantojot personas apliecību.Ministru kabinets 2015.gada 10.janvārī ar rīkojumu Nr. 14 “Grozījumi Koncepcijā par publisko pakalpojumu sistēmas pilnveidi” apstiprināja grozījumus “Koncepcijā par Publisko pakalpojumu sistēmas pilnveidi”, kas paredz pašvaldību un tiešās valsts pārvaldes sniegto publisko pakalpojumu pieejamības nodrošināšanu, panākot, ka konkrēta pakalpojuma saņemšanai iedzīvotājiem un uzņēmējiem nav jāvēršas vairākās institūcijās un/vai pakalpojumu centros, tai skaitā nodrošinot iespēju saņemt pakalpojumu elektroniski. Laika posmā no 2015.gada septembra līdz 2017.gada martam VARAM sadarbībā ar pašvaldībām ir izveidojusi 72 VPVKAC, uzlabojot tiešās valsts pārvaldes pakalpojumu pieejamību reģionos. VPVKAC klientu apkalpošanas speciālisti, īstenojot “vienas pieturas aģentūras” principu praksē, klātienē pieņem klientu pieteikumus Valsts sociālās apdrošināšanas aģentūras un Valsts ieņēmumu dienesta pakalpojumiem un sniedz informāciju par Lauku atbalsta dienesta, Lauksaimniecības datu centra, Nodarbinātības valsts aģentūras, Pilsonības un migrācijas lietu pārvaldes, Uzņēmumu reģistra, Valsts darba inspekcijas, Valsts sociālās apdrošināšanas aģentūras, Valsts ieņēmumu dienesta un Valsts zemes dienesta pakalpojumiem, sniedz atbalstu klientiem e-pakalpojumu lietošanā, palīdz darbā ar valsts pakalpojumu portālu www.latvija.lv. Lai nodrošinātu VPVKAC klientu apkalpošanas speciālistu zināšanas iepriekš norādīto iestāžu pakalpojumu sniegšanā, VARAM ne retāk kā divas reizes gadā organizē mācības, kurās iestāžu pārstāvji informē par aktualitātēm VPVKAC deleģētajos pakalpojumus un apmāca jaunos VPVKAC klientu apkalpošanas speciālistus savu pakalpojumu specifikā. Valsts pārvaldes iestāžu Elektronisko iepirkumu sistēmā kopš 2016.gada 12.decembra ir pieejams EKO datortehnikas e-katalogs, kurā visiem datoriem papildaprīkojumā var izvēlēties viedkaršu lasītāju (kā tastatūrā iebūvēto risinājumu, portatīvā datora iekšējo-iebūvēto portu vai ārējo USB “iekārtu”), tādējādi nodrošinot viedkaršu lietošanas iespējas institūcijās, kuras tiek finansētas no valsts budžeta.1. ***Atbrīvot personas no finansiālā sloga, kas saistās ar papildu laika zīmogu iegādi vai līdzsvarot finansiālo slogu ar citiem e-paraksta risinājumiem.***

Ministru kabineta 2016.gada 8.novembra sēdē (protokols Nr.60, 62.§) atbalstītais sertifikācijas pakalpojumu sniegšanas un apmaksāšanas modelis paredz personas apliecību lietotājiem visās personas apliecībās nodrošināt parakstīšanas un autentifikācijas sertifikātus ar neierobežotu, bezmaksas parakstīšanās un autentifikācijas reižu skaitu.  Ministru kabinets noteica, ka jautājums par Iekšlietu ministrijai nepieciešamo finansējumu 2 299 000 *euro* apmērā 2019.gadā un turpmākajos gados izskatāms Ministru kabinetā kopā ar visu ministriju un citu centrālo valsts iestāžu jauno politikas iniciatīvu pieprasījumiem likumprojekta “Par valsts budžetu 2019.gadam” un likumprojekta “Par vidēja termiņa budžeta ietvaru 2019., 2020. un 2021.gadam" sagatavošanas procesā.Tādējādi uzskatāms, ka minētais priekšlikums var tikt uzskatīts par izpildītu sākot ar 2019.gada 1.janvāri, ja tā izpildei tiks piešķirti valsts budžeta līdzekļi. Ievērojot minēto, protokollēmumā tiks noteikts, ka LVRTC no 2019.gada 1.janvāra izsniegtajās personas apliecībās jānodrošina parakstīšanas un autentifikācijas sertifikātu ar neierobežotu parakstīšanās reižu skaitu iekļaušanu, savukārt, ja nepieciešamais finansējums uzdevuma izpildei netiks piešķirts, Iekšlietu ministrija iesniegs priekšlikumu uzdevuma izpildes termiņa precizēšanai. 1. ***Jauna parauga personas apliecībās izmantot tehnoloģijas, kas garantē pilnvērtīgu dokumenta funkcionalitāti un drošību vismaz 10 gadu termiņā.***

Iekšlietu ministrija 2016.gada 16.decembrī uzsāka iepirkuma procedūru (slēgts konkurss) jauna parauga personas apliecību sagatavju izgatavošanai un piegādei. Viena no galvenajām prasībām, kas jānodrošina pretendentam ir 10 gadīga personas apliecības derīguma termiņa garantēšana. Tāpat jauna parauga personas apliecībās tiks nodrošināta funkcionalitāte personas identifikācijai klātienē sniegtajiem pakalpojumiem, fiksējot klienta klātbūtni. Attiecībā uz personas apliecību izmantošanas iespējām juridisku personu (iestāžu un uzņēmumu) darbinieku identifikācijai darba devēja datortīklos un telpās norādāms, ka, izvērtējot potenciālos riskus un drošības aspektus, tiks izvērtēta iespēja papildināt personu apliecību ar atbilstošu starpprogrammatūru.Jauna parauga personas apliecības jāsāk izsniegt 2018.gada beigās vai, vēlākais, 2019.gada sākumā, lai brīdī, kad ir noteikts personas apliecības obligātums, Latvijā dzīvojošiem pilsoņiem un nepilsoņiem varētu izsniegt personas apliecības ar derīguma termiņu 10 gadi. Norādāms, ka jauna parauga personas apliecības nevar izsniegt sākot ar 2017.gada aprīli – laiku, kad sāka beigties derīguma termiņi pašreizēja parauga pirmajām izsniegtajām personas apliecībām, ievērojot normatīvo aktu regulējumu iepirkumu jomā un to, ka jauna parauga personas apliecību iepirkuma procedūra ir ļoti sarežģīta – slēgts konkurss divās kārtās ar daudziem ārvalstu pretendentiem, kā arī to, ka ES regula, kas noteiks vienotu uzturēšanās apliecību formu ES dalībvalstu izsniegtām uzturēšanās apliecībām, stāsies spēkā ne agrāk kā 2018.gadā.  7. ***Vienkāršot procedūru personas apliecības izsniegšanai, piemēram, ļaujot saņemt personalizēto personas apliecību pa pastu dzīvesvietā, atsakoties no pirkstu nospiedumu attēlu iekļaušanas personas apliecības bezkontakta mikroshēmā pēc noteikta vecuma sasniegšanas.*** Saskaņā ar Iedzīvotāju reģistra datiem Latvijā dzīvo aptuveni 300 000 Latvijas pilsoņu un nepilsoņu, kuru rīcībā ir pases ar derīguma termiņu 50 gadi vai ar nenoteiktu derīguma termiņu – beztermiņa. Šie Latvijas pilsoņi un nepilsoņi ir aptuveni 70 gadus veci un vecāki, daļa no viņiem (divas trešdaļas) neizmanto internetu un viņiem nav arī e-pasta, bet lielākajai daļai no šiem iedzīvotājiem tomēr ir mobilie tālruņi (vismaz – divām trešdaļām). LVRTC pašlaik izstrādā risinājumu, lai varētu kontaktēties ar klientiem, izmantojot mobilos tālruņus, tādējādi radot priekšnosacījumus sertifikātu aktivizēšanai tām personām, kam nav e-pasta adreses un kas nelieto internetu.Atteikties no pirkstu nospiedumu iekļaušanas personas apliecībās senioriem nav lietderīgi, jo vismaz vienreiz personai ir jāierodas Pilsonības un migrācijas lietu pārvaldes teritoriālajā nodaļā, lai nofotografētos un parakstītu iesniegumu personas apliecības izsniegšanai, tādēļ nav iemesla nenoņemt personas pirkstu nospiedumus. Pilsonības un migrācijas lietu pārvalde pašlaik izstrādā jaunu tehnisku risinājumu iespējai personas apliecību turētājiem PIN kodus nosūtīt elektroniski vai nu uz e-pasta adresi vai mobilā tālruņa numuru, tādējādi nepazeminot personas apliecību izsniegšanas procesa drošības līmeni un neradot risku personas apliecību izmantošanai elektroniskā paraksta radīšanai. Papildus nepieciešams izvērtēt izteiktā priekšlikuma - vienkāršot attiecīgai sabiedrības grupai procedūru personas apliecības izsniegšanai, piemēram, ļaujot to saņemt pa pastu dzīvesvietā, atbilstību normatīvo aktu prasībām, piemēram, atbilstoši Elektronisko dokumentu likuma 17.panta otrajai daļai pirms kvalificēta sertifikāta izsniegšanas uzticams sertifikācijas pakalpojumu sniedzējs parakstītāja klātbūtnē pārliecinās par parakstītāja identitāti, pamatojoties uz parakstītāja uzrādītu derīgu personu apliecinošu dokumentu. Tāpat, personu apliecinoša dokumenta piegādāšana personai ir veicama tikai drošā sūtījumā, ievērojot noteiktās drošības prasības, lai personu apliecinošs dokuments un/vai elektroniskās identifikācijas rīki nenonāktu trešo personu rīcībā, kas personai var radīt būtiskas nelabvēlīgas sekas. Līdz ar to personas apliecinoša dokumenta sūtīšana pasta sūtījumā (pat ierakstītā) nav pieļaujama. Kopš 2016.gada 1.jūlija ir spēkā Elektroniskās identifikācijas un uzticamības pakalpojumu (eIDAS) regula, kurā ir noteiktas vēl striktākas prasības kvalificētu sertifikātu izsniegšanai un personas identitātes pārbaudei pirms sertifikātu saņemšanas.Šī informatīvā ziņojuma izstrādes gaitā konstatēti papildu priekšlikumi personas apliecību plašākas izmantošanas veicināšanai:1. **Izstrādāt e-pakalpojumu pieejamības kritērijus.**

Nepieciešams izstrādāt un noteikt kritērijus, kuri jāievēro piekļuvei e-pakalpojumiem, proti, ir jābūt gradācijai, nosakot ar kādu identifikācijas līdzekli var piekļūt noteikta veida informāciju saturošiem e-pakalpojumiem. Tādu e-pakalpojumu izmantošana un darbību veikšana, kam ir tiesības radoša, grozoša vai izbeidzoša ietekme, būtu jāapstiprina ar drošu elektronisko parakstu un piekļuve tiem jānosaka ar apliecībā iekļautajiem autentifikācijas vai elektroniskā paraksta risinājumiem. Valsts vienots kvalificēts elektroniskās identifikācijas un gribas izpausmes līdzeklis un definēts iedalījums piekļuvei e-pakalpojumiem, vadoties pēc elektroniskās identifikācijas rīka drošības pakāpes, nodrošinātu ne tikai vienkāršus e-pakalpojumu saņemšanas scenārijus, bet arī būtiski paaugstinātu informācijas sistēmu drošību. Turklāt personas apliecība (augsta drošības līmeņa elektroniskās identitātes līdzeklis) kā nacionālais identifikācijas līdzeklis, Latvijas rezidentiem nodrošinās piekļuvi ne vien Latvijas e-pakalpojumiem, bet visu citu Eiropas Savienības valstu e-pakalpojumiem. Tādējādi īstenojot principu, ka katram Latvijas valstspiederīgajam un nākotnē katram Eiropas Savienības rezidentam ir tiesības saņemt valsts sniegtos e-pakalpojumus bez diskriminācijas, finansiālām un administratīvajām barjerām.Nacionālās IT drošības padomes pārraudzībā būtu nepieciešams izstrādāt e-pakalpojumu drošības risku vērtēšanas metodiku, kas ļautu izstrādāt un noteikt kritērijus, kuri jāievēro piekļuvei e-pakalpojumiem, kā arī jādefinē kritiskās valsts informācijas sistēmas un e-pakalpojumi, kuru piekļuvei ir izmantojamas tikai personas apliecības. Piemēram, pakalpojumi, kas satur ziņas par personas privātumu, tai skaitā sensitīvus datus, mantisko un ģimenes stāvokli, piemēram, eVeselība, eVēlēšanas vai eTiesvedība. Nedefinējot kritērijus e-pakalpojumu piekļuvei un nenosakot tiem piekļuvi ar valstī vienu, augsta uzticamības līmeņa elektroniskās identifikācijas līdzekli, pastāv risks, ka daļai sabiedrības e-pakalpojumi nebūs pieejami, jo personu elektroniskās identificēšanas veidi ir sadrumstaloti un, izrietoši, izveidoti sarežģīti e-pakalpojumi. Pēc metodikas un kritēriju izstrādes VARAM, kā vadošā iestāde elektroniskās pārvaldes un valsts informācijas tehnoloģiju pārvaldībā, varēs izvērtēt vai nepieciešams izstrādāt un noteikta kārtībā iesniegt Ministru kabinetā jaunu noteikumu projektu, kas paredz kritērijus, pēc kuriem tiek veidota piekļuve personu datiem e-pakalpojumos, un definē pakalpojumus, kuru piekļuvei izmantojamas personas apliecības, vai varbūt nepieciešama Ministru kabineta noteikumu “Valsts pārvaldes pakalpojumu uzskaites, sniegšanas un kvalitātes kontroles kārtība” (VSS-1213) vai Ministru kabineta noteikumu “Valsts pārvaldes e-pakalpojumu noteikumi” (VSS-1210) papildināšana.E-pakalpojumu veidotājiem būtu pienākums konsekventi ievērot personas apliecības kā primārā elektroniskās identifikācijas līdzekļa lietojumu. Jaunveidojamajiem e-pakalpojumiem kā obligāts un primārais identitātes apliecināšanas līdzeklis būtu jānosaka personas apliecība, kā arī valsts radītās sertifikācijas pakalpojumu infrastruktūras elektroniskai identitātes apliecināšanai un parakstīšanai iestrādāšana šajos e-pakalpojumos ir jāparedz jau sākotnēji un pēc noklusējuma. Priekšlikuma praktiskā realizācija jau 12 gadus pastāv Igaunijā. Kaimiņvalsts e-pakalpojumos ir iespējams izmantot alternatīvus elektroniskās identitātes līdzekļus, bet personas apliecība ir noteikta kā primāra. Proti, izvēloties saņemt pakalpojumu, primāri tiek piedāvāta identificēšanās ar personas apliecību. Ja persona nevēlas to izmantot, tad, lai izmantotu citus alternatīvus identificēšanās līdzekļi ir jāveic papildu soļi. Līdz ar to Valsts reģionālās attīstības aģentūrai būtu jānodrošina attiecīgas modifikācijas vienotās pieteikšanās modulī, kas prioritizētu identifikāciju elektroniskajiem pakalpojumiem izmantojot personas apliecību.Atbildīgā iestāde – VARAM. Nozaru ministrijām un to padotības iestādēm sadarbībā ar Valsts reģionālās attīstības aģentūru jāizvērtē iespēja nodrošināt, lai jaunveidojamajiem e-pakalpojumiem kā obligāts un primārais identitātes apliecināšanas līdzeklis tiek noteikta personas apliecība (eID). Tādu e-pakalpojumu izmantošana un darbību veikšana, kam ir tiesības radoša, grozoša vai izbeidzoša ietekme, būtu jāapstiprina ar drošu elektronisko parakstu un piekļuve tiem jānosaka ar personas apliecību (eID), lai gan vienlaikus konstatējams, ka pašlaik pastāv tehnoloģiski sarežģījumi minētās ieceres realizācijai un tā būs iespējama pēc modernizēta risinājuma izstrādes un ieviešanas. Papildu finansējums, lai izstrādātu e-pakalpojumu drošības risku vērtēšanas metodiku un e-pakalpojumu pieejamības kritērijus, nav nepieciešams. Savukārt finansiālo ietekmi uz e-pakalpojumu izstrādi šobrīd nav iespējams aprēķināt, jo nav zināmi kritēriji, kā arī nav izstrādāts un ieviest modernizētais risinājums, ko veiks VARAM.1. **Uzlabot elektronisko dokumentu, kas satur ierobežotas pieejamības informāciju, apriti.**

Nereti dokumenti satur informāciju, kura ir paredzēta ierobežotam personu lokam vai pat ir slepena. Parasti papīra formāta dokumentus šādos gadījos iepako aploksnēs, mapēs, seifos vai līdzīgi aizsargā no nesankcionētas piekļuves. Arī elektronisko dokumentu vidū ir tādi dokumenti, kuriem piekļuve ir ierobežota. Pilnvērtīgai elektroniskās vides izmantošanai ir nepieciešams rīks, kas nodrošinātu dokumenta piekļuves ierobežošanas iespējas, jeb iespēja dokumentu šifrēt. Lai gan elektronisku dokumentu šifrēšana pasaulē nav nekas jauns, Latvijas tirgū tā nav ieviesta kā visaptverošs, ikvienam pieejams pakalpojums. Lai ieviestu elektronisko dokumentu šifrēšanu nav nepieciešamas izmaiņas esošos normatīvajos aktos vai jauna normatīvā regulējuma ieviešana. Šifrēšanas risinājuma ieviešana saistās vien ar USPS investīcijām infrastruktūrā un tehnisko izmaiņu ieviešanu. Jāievieš šifrēšanas funkcija elektroniskajā vidē, jāuzlabo lietojamības un lietotņu saprotamība un ērtums.Ievērojot to, ka katrai iestādei var būt dažādi šifrēšanas mehānismi un atšķirīga pieeja infrastruktūras attīstībā un tehnisko izmaiņu ieviešanā, nav iespējams sniegt šī priekšlikuma ieviešanai nepieciešamā finansējuma detalizētu aprēķinu. 1. **Izveidot centralizētu personu statusa reģistru.**

 Personas apliecību pielietojuma paplašināšana, tajā iekļaujot papildu informāciju, kas raksturotu specifisku personas statusu (sociālo stāvokli) un tādējādi radot iespēju aizstāt dažādas statusa apliecības, vērtējama kā neefektīva. Tajā pat laikā, mūsdienīgs un efektīvs risinājums personu statusa un tiesību realizācijai būtu atbilstošo iestāžu datu bāžu un informācijas sistēmu pilnveidošana, kas nodrošinātu specifiska personas statusa informācijas pieejamību tiešsaistē no personu statusu informācijas turētāja datu bāzes, paredzot, ka informācijai var piekļūt, izmantojot personas apliecības (eID kartes). Iedzīvinot šādu risinājumu, ar personas apliecību būtu iespējams sniegt pakalpojumus gan klātienē, gan elektroniski, turklāt, tos veidojot ērtākus lietotājiem, iztiekot bez neskaitāmām personas statusa apliecībām, kā arī mazinot pakalpojumu sniedzēju darbinieku administratīvo slogu.  Piemērs personas apliecības izmantošanai klātienē varētu būt medicīnas iestādes, aptiekas un ģimenes ārstu prakses, kur, lai reģistrētos rindā uz pakalpojumu, tiek izmantota rindu regulēšanas sistēma ar kārtas numuriem vai arī nepieciešama precīza un nepārprotama personas identifikācija. Lai organizētu rindu, atbilstoši personu statusam un tam atbilstošajām priekšrocībām, efektīvs risinājums būtu rindu regulēšanas sistēmās ieviest reģistrāciju ar personas apliecību (līdzīgs risinājums pastāv bankās, kur pirms numura paņemšanas tiek nodrošināta iespēja reģistrēties ar savu bankas karti un iegūt priekšrocības, ja tādas pienākas). Reģistrējoties rindā ar personas apliecību, apkalpojošais personāls jau laicīgi saņemtu no informācijas sistēmām automātiski atlasītus datus par personu, tādējādi uzlabojot pakalpojuma sniegšanas kvalitāti un samazinot vienas vizītes ilgumu. Turklāt personas nepārprotamai identifikācijai nolasot eID kartē iekļauto informāciju, tiktu izskausti jebkādi krāpšanās riski no ārstniecības iestāžu puses par veiktajām manipulācijām.  Identiskā veidā iespējams uzlabot kā valsts un pašvaldības, tā arī privātā sektora iestāžu neklātienes un klātienes apkalpošanas scenārijus, kuriem pieteikšanās notiek autorizējoties ar personas apliecību vai klātienē. Proti, pakalpojuma sniedzējs, jau sākotnēji automātiski atlasot informācijas sistēmās esošos datus par personas statusu, kura veica pieslēgšanos sistēmai ar personas apliecību, tiek ietaupīts laiks, ko persona tērētu, lai pierādītu savu statusu, kā arī iestādes darbinieka laiks, kurš tiktu izmantots personas statusa manuālai pārbaudei. Personas statusa pārbaudes ieviešana vienlaikus radīs iespēju drošā veidā atbildīgajām iestādēm nodot personas datus reģistra lietotājiem un iestādes, kas lietos reģistru, iegūs datus no uzticama, pārbaudīta un regulāri atjaunota datu avota.  Atzīmējams, ka, ieviešot identifikāciju ar eID karti un iespējamo atvieglojumu un manipulāciju uzskaiti, tiktu iegūti precīzi dati gan par atvieglojumu saņēmējiem, gan par pakalpojumu sniedzēju noslodzi. Nozaru ministrijām ir jāizvērtē un jāsagatavo pakalpojumu saraksts, kas būtu realizējami pēc minētā principa. Pilsonības un migrācijas lietu pārvaldei jāizvērtē personu statusu informācijas aprites risinājuma izveides iespējas, izmantojot Fizisko personu reģistra un valsts centralizēto koplietošanas risinājumu iespējas, vidējā termiņā plānojot turpmāku fizisko personu reģistra attīstību.Pilsonības un migrācijas lietu pārvaldei jānodrošina centralizēta reģistra par personas statusu izveide, bet VARAM, koordinējot IKT attīstības projektu plānošanu, jānodrošina minētā reģistra iekļaušana vienotajā IKT arhitektūrā. Tā kā šis priekšlikums saistīts ar projekta “Fizisko personu datu pakalpojumu modernizāciju”, kas apstiprināts ar Ministru kabineta 2017.gada 22.maija rīkojumu Nr.243 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 7.0 versija)”, realizāciju, tad nepieciešamais finansējums šī priekšlikuma izpildei sniegts minētā projekta aprakstā.1. **Nodrošināt e-pakalpojumu pieejamību no mobilajām ierīcēm**

Virzoties uz plašāku un ērtāku piekļuvi e-pakalpojumiem un to izmantošanu ar mūsdienīgiem rīkiem, ir jārealizē piekļuve e-pakalpojumiem ar mobilajām iekārtām, vienlaikus, ievērojot to, ka piekļuves rīkam jābūt drošam un uzticamam. Lai to realizētu, Valsts informācijas sistēmu savietotāja Vienotās pieteikšanās modulī nepieciešams integrēt piekļuvi e-pakalpojumiem, izmantojot mobilo eParaksta risinājumu. Mobilā eParaksta risinājums tiek izstrādāts LVRTC un produkcijas režīmā būs pieejams no 2017.gada 1.oktobra, savukārt, integrēšanas rīki būs pieejami jau no 2017. gada 30.augusta. Lai integrācija sekmīgi darbotos un e-pakalpojumi nākotnē tiktu izmantoti arī no mobilajām ierīcēm, ir jānodrošina mobilā eParaksta risinājuma izsniegšana, izmantojot uzticamu, valsts pārvaldītu izsniegšanas kanālu, kas ir pieejams plašam sabiedrības lokam. Ņemot vērā minēto, vispiemērotākā iestāde ir Pilsonības un migrācijas lietu pārvalde. Turklāt, lai personai vienā apmeklējuma reizē nodrošinātu pilnu un daudzveidīgu komplektu elektroniskās vides iespēju izmantošanai, mobilais eParaksta risinājums ir jāizsniedz komplektā ar personas apliecību. Pilsonības un migrācijas lietu pārvaldei jāpilnveido personas apliecības izsniegšanas process, paredzot, ka vienlaikus ar personas apliecību katram saņēmējam tiek izsniegts mobilais eParaksta risinājums.Mobilā e-paraksta risinājumu paredzēts izstrādāt projekta “E-identitātes un e-paraksta risinājumu attīstība” ietvaros. |

 Iekšlietu ministrs Rihards Kozlovskis

 Vīza:

 valsts sekretāra pienākumu izpildītājs Dimitrijs Trofimovs

Peneze, 67219521

Dzintra.Peneze@pmlp.gov.lv

1. Projektu plānots īstenot Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros, ja projekta iesniegums atbildīs projektu iesniegumu vērtēšanas kritērijiem un Ministru kabineta 2015.gada 17.novembra noteikumos Nr.653 “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” ietvertajiem nosacījumiem. [↑](#footnote-ref-1)
2. Projekts tiek īstenots Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība”  ietvaros”. [↑](#footnote-ref-2)
3. Projektu plānots īstenot Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros, ja projekta iesniegums atbildīs projektu iesniegumu vērtēšanas kritērijiem un Ministru kabineta 2015.gada 17.novembra noteikumos Nr.653 “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” ietvertajiem nosacījumiem. [↑](#footnote-ref-3)
4. <http://m.lvportals.lv/visi/galerijas/1091-valsts-ir-internetaatklata-e-parvaldes-informativa-kampana/> [↑](#footnote-ref-4)
5. <http://www.varam.gov.lv/lat/aktual/planotie_pasakumi/?doc=22645> [↑](#footnote-ref-5)
6. <http://www.varam.gov.lv/lat/aktual/preses_relizes/?doc=22915> [↑](#footnote-ref-6)
7. [www.eprasmes.lv](http://www.eprasmes.lv) [↑](#footnote-ref-7)
8. <http://www.varam.gov.lv/lat/aktual/preses_relizes/?doc=21985> [↑](#footnote-ref-8)
9. <http://www.varam.gov.lv/lat/publ/petijumi/pet_Eparv/> [↑](#footnote-ref-9)